KIRJALLINEN KYSYMYS E-0879/02

esittäjä(t): Anna Karamanou (PSE) neuvostolle

(3. huhtikuuta 2002)

Aihe: Lasten pahoinpitely Albanian vankiloissa

Amnesty Internationalin mukaan pidätettyjen lasten pahoinpitelyt Albaniassa ovat laajalle levinnyt ja hyvin yleinen käytäntö. Yksitoistavuotiaan Ergest Shelen tapaus, jossa häntä

kidutettiin pidätettynä ollessaan, jotta hän tunnustaisi varastaneensa laukun, on vain yksi monista tapauksista, joissa lapset ovat joutuneet Albanian poliisin kiduttamiksi ja pahoinpitelemiksi pidätysaikana. Kansalaisjärjestö Albanian lasten oikeuksien suojelukeskus mainitsee raportissaan, että poliisi käyttää usein kidutusta pakottaakseen alaikäiset tunnustamaan rikoksia. Lisäksi lapset eivät uskalla nostaa syytettä, koska he pelkäävät joutuvansa uusien pahoinpitelyjen kohteeksi. Huomattakoon, että Albania on ratifioinut kaikki kidutuksen kieltävät kansainväliset sopimukset, joihin sisältyy myös lasten oikeuksien kansainvälinen yleissopimus.

Kysyn neuvostolta, aikooko se painostaa Albanian hallitusta, jotta ryhdyttäisiin välittömiin toimiin lasten oikeuksien turvaamiseksi ja suojelemiseksi pidätysaikana ja syylliset asetettaisiin rikosoikeudelliseen vastuuseen? Aikooko neuvosto pyytää Albanian oikeusministeriä tukemaan lainsäädäntöä, jolla luodaan alaikäisiä koskeva oikeudenkäyttöjärjestelmä?

Vastaus

(27. kesäkuuta 2002)

Neuvoston tietoon ei ole tullut tapauksia, joissa lapsia olisi Albaniassa pahoinpidelty pidätyksen yhteydessä. Kidutuksen vastustaminen kuuluu kuitenkin vahvasti kaikkien EU:n jäsenvaltioiden periaatteisiin, ja se on yksi EU:n ihmisoikeuspolitiikan ensisijaisista tavoitteista. EU aikoo päättäväisesti tehostaa kansainvälisiä toimiaan kaikkinaisen kidutuksen ja muun julman, epäinhimillisen tai halventavan kohtelun tai rangaistusten estämiseksi ja poistamiseksi kaikkialla maailmassa.

Neuvosto sopi tätä silmällä pitäen huhtikuussa 2001 EU:n politiikan suuntaviivoista suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä. Suuntaviivoissa mainitaan myös lasten suojelu ja sen tarpeellisuus. Ne antavat EU:lle konkreettisen välineen, jota se voi käyttää yhteyksissään kolmansiin maihin ja monenvälisillä ihmisoikeusfoorumeilla kidutuksen maailmanlaajuiseen estämiseen ja lopettamiseen tähtäävien ponnistusten tukemiseksi ja tehostamiseksi.

Neuvosto on tietoinen Albanian oikeus- ja rangaistusjärjestelmän puutteista. Asia on otettu esille mm. korkean tason EUAlbania-johtoryhmässä, ja siitä on maininta kyseisen elimen toimintaa koskevassa komission kertomuksessa(1). Joulukuussa 2001 hyväksyttiin vakaus- ja assosiaatiosopimukseen liittyviä neuvotteluja koskeva toimintasuunnitelma, jossa Albanian hallitus sitoutui jatkamaan vankilajärjestelmänsä uudistamista täyttämällä vankien oikeuksia ja kohtelua koskevat oikeudelliset vaatimukset sekä parantamaan etiikkaa poliisityössä hyväksymällä uudet poliisin toiminnan etiikkaa koskevat säännöt, perustamalla jokaiseen poliisivirastoon järjestelmän poliisien käyttäytymisen seurantaa varten sekä antamalla jatkuvaa koulutusta ihmisoikeusasioissa.

EU:n säännöllinen vuoropuhelu Albanian kanssa vakaus- ja assosiaatioprosessin puitteissa antaa mahdollisuuden seurata, kuinka päättäväisesti Albanian viranomaiset toteuttavat uudistuksia, joihin ne ovat sitoutuneet maan pyrkiessä tiiviimmin mukaan Euroopan integraatioon ja läheisempiin suhteisiin EU:n kanssa.

(1) KOM(2001) 300 lopullinen.